b'\n_START_ARTICLE_\nStane Koritnik\n_START_SECTION_\n\xc5\xbdivljenje\n_START_PARAGRAPH_\nStane (tudi Stanko, Stanislav) Koritnik se je rodil 9. avgusta 1937 na Lozicah na Primorskem, kot najmlaj\xc5\xa1i izmed \xc5\xa1tirih sinov o\xc4\x8detu Matiji, mizarju po poklicu in mami Ivani. Osnovno \xc5\xa1olo je obiskoval v Podnanosu in nato obrtno \xc5\xa1olo za mizarski poklic pri podjetju Lipa v Ajdov\xc5\xa1\xc4\x8dini. O\xc4\x8de Matija je bil poznan kot odli\xc4\x8den pevec in vsi \xc5\xa1tirje sinovi so podedovali pevski talent. Najstarej\xc5\xa1i brat Rajko Koritnik ga je pritegnil k resnemu \xc5\xa1tudiju petja in leta 1958 je za\xc4\x8del izredno \xc5\xa1tudirati solo petje na Srednji glasbeni \xc5\xa1oli v Ljubljani pri Adu Darianu, redno pa je bil zaposlen pri prometni milici. Po smrti Dariana je \xc5\xa1tudij petja privatno nadaljeval pri Vekoslavu Janku do njegove smrti leta 1972.\n_START_SECTION_\nDelo\n_START_PARAGRAPH_\n1. septembra 1964 je bil sprejet v operni zbor ljubljanske opere. Leta 1969 pa je opravil avdicijo za solista in do upokojitve leta 1991 pel kot solist ljubljanske opere. Sprva je pel manj\xc5\xa1e vloge kot je Fom v \xc5\xa0varovem Oceanu, kasneje pa velike baritonske vloge kot George Germont v Verdijevi Traviati, Grof Luna v Verdijevem Trubadurju, Renato v Verdijevi operi Ples v maskah, Silvio v Leoncavallovih Gluma\xc4\x8dih, Grjazno v Carski nevesti Rimskega-Korsakova in druge._NEWLINE_Staneta Koritnika je odlikoval mo\xc4\x8dan in obse\xc5\xbeen lirski bariton. Leta 1990 je za svoje poustvarjalno delo prejel \xc5\xbdupan\xc4\x8di\xc4\x8devo nagrado.'